
Az uralkodótükör toposzainak megjelenése Cicero Pro Marcello című beszédében. A clementia és a sapientia jelentésárnyalatai

A dolgozat Cicero Pro Marcello című, i. e. 46-ban elhangzott beszédét vizsgálja, amely az orationes Caesarianae első darabja. Emellett az egyetlen a három beszéd (Pro Marcello, Pro Ligario, Pro rege Deiotaro) közül, amely nem bírói beszéd, hanem a senatusban elhangzott köszönetnyilvánító beszéd Caesar M. Marcellusnak adott kegyelme miatt.
Elemzésemben először röviden bemutatom a beszédet értelmező, 9. századi kéziratban fellelhető Scholiasta Gronovianus D kommentárjait, amely már tartalmazza a beszéddel kapcsolatos dilemmák magját: mi is volt Cicero szándéka? A viták tulajdonképpen két véglet köré csoportosulnak: az egyik olvasat Pro Marcello szövegét őszintének, a másik kétértelműnek tartja. A dolgozat során rámutatok arra, hogy a megoldás a végletek elkerülésében, a beszéd műfajainak, közönségének és intertextusainak feltérképezésében rejlik.
Ezek bemutatása után egy új megközelítésmódot ajánlok: a Pro Marcellót uralkodótükörként értelmezve kimutathatóvá válik egyfajta párbeszéd a beszéd szövege, és annak a De Re Publica között. A Pro Marcello olyan mértékben kapcsolódik a De Re Publicához, hogy szinte annak folytatásaként, egy újabb fejezeteként olvasható. Ezzel Cicero átértelmezi a beszédhelyzetet, és a De Re Publica szöveghelyein keresztül, Scipio Africanus halotti maszkban történő megidézésével, egy voltaképpeni laudatio funebrisben felvonultatja Caesar előtt Róma bölcs és ideális államférfiait. Ezzel a politikai sapientiát mitikus örökséggé alakítva, Caesar számára az „isteni elődök” előrelátását, és ezen keresztül a res publica helyreállítását normatív kötelességgé formálja. 



